AMBI KAVANAGH

A CSAKRÁK
GYÓGYÍTÓ EREJE

GYAKORLATOK, MEDITÁCIÓK ÉS POZITÍV MEGERŐSÍTÉSEK
A CSAKRÉK GYÓGYÍTÓ EREJÉNEK AKTIVÁLÁSÁHOZ

A fordítás az alábbi kiadás alapján készült:

Ambi Kavanagh / Chakras & Self-Care

Zeitgeist, an imprint of Zeitgeist™,

a division of Penguin Random House LLC, New York, USA, 2020

Fordította

Szecskó Emese

Szerkesztette

Barsi Nikoletta

Copyright © Penguin Random House LLC, 2020

Hungarian translation © Szecskó Emese, 2023

Hungarian edition © GLB Könyvkiadó Kft., 2023

Cover design © GLB Könyvkiadó Kft., 2023

Original cover art by Ramziya Khusnullina/Shutterstock.com

Original interior art by Ju Alaris/Shutterstock.com

Original book design by Aimee Fleck

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

EPUB ISBN 9789636300722

MOBI ISBN 9789636300739

AJÁNLOM A FÉRJEMNEK, KEVINNEK, A FIUNKNAK, ASHERNEK ÉS TANÍTÓMNAK, NOELLE-NEK: A CSAKRA-KIEGYENSÚLYOZÓ CSAPATOMNAK

TARTALOM

Előszó

Bevezetés

SZAKRÁLIS ÖNGONDOSKODÁS

EGY Csakraalapok

KETTŐ Gyökércsakra

HÁROM Szakrális csakra

NÉGY Napfonatcsakra

ÖT Szívcsakra

HAT Torokcsakra

HÉT Homlokcsakra

NYOLC Koronacsakra

CSAKRA-KIEGYENSÚLYOZÓ SZERTARTÁSOK

KILENC Egyszerű napi szertartások

TÍZ Évszakos megújulást hozó szertartások

Függelék

Köszönetnyilvánítás

A szerzőről

ELŐSZÓ

Lényege szerint az önmagunkról való gondoskodás a saját mentális, érzelmi, spirituális és fizikai egészségünk megbecsülésének tudatos tevékenysége. Az önszeretet mellett abban a képességben gyökerezik, hogy szembe tudunk nézni önmagunkkal, és jelen tudunk lenni önmagunkkal ott, ahol épp tartunk. Az önmagunkról való gondoskodás valódi jelentése sajnálatos módon elveszett a fordítás során. Mindenhol egyfajta modern trendként ábrázolják pazar habfürdőkkel, túlreklámozott előfizetéses termékcsomagokkal és smoothie-kkal. Szüntelen információáradattal túlterhelt világunkban gyakran belesodródunk ebbe, és szem elől tévesztjük az önmagunkról való igazi gondoskodást, mert a „like-ok” megszerzését és az állandó elfoglaltságot a saját szükségleteink elé helyezzük. Tehát nem meglepő, ha kicsit elveszettnek találjuk magunkat, és kétségbeesésünkben útmutatásra szorulunk, amikor megpróbáljuk a kezünkbe venni az egészségünk és a boldogságunk irányítását.

Itt lép a színre ez a könyv. Tekintsd útmutatódnak a jólléted megvalósításához, táplálásához és kiegyensúlyozásához a modern kori élet kormányzásában. A több ezer éves tudományt és filozófiát a gyakorlati rítusokkal kombinálva tanít az energiarendszered vagy csakráid kiegyensúlyozásában rejlő erőről. Megtanulsz kapcsolódni a belső iránymutató rendszeredhez, és felszabadítod a testedben hordozott bölcsességet. A megelőzést fókuszba helyező egészség akkor kezdődik, amikor az újrakapcsolódási folyamat elindul, és az elméd, tested és lelked harmóniába kerül.

Ez a könyv egyben szerzőjének, Ambi Kavanaghnak a megnyilvánulása is. Ambi, aki a terület bámulatos és kívánatos hangja, éveket töltött ügyvédként, mielőtt még a hanggyógyítás, az asztrológia, a reiki és az életvezetési tanácsadás módszereit alkalmazva a még akkor induló wellnessiparág egyik vezető személyiségévé vált volna. Saját tapasztalataiból kiindulva egyedülálló képessége van a gyógyításhoz, támogatáshoz és a belső ragyogásod előcsalogatásához.

Az oldalak lapozgatása során kezdheted azzal, hogy Ambi útmutatásával kinyitod az egyik csakrádat, vagy kipróbálhatod az egyik szertartását az olyan dolgok elengedéséhez, melyek már nem szolgálnak téged. Valószínűleg úgy találod majd, hogy idővel egyre több és több gyakorlatot építesz be a mindennapjaidba – és a megfiatalító gyógyulás ekkor indul el igazán.

Izgatottan várom, hogy elindulj gyógyulásod útján, és megismerd önmagad legkiegyensúlyozottabb, legtudatosabb és legösszehangoltabb verzióját. Nemcsak biztonságos, hanem varázslatos, gyógyító kezekben vagy.

POPPY JAMIE

A Happy Not Perfect alapítója

BEVEZETÉS

MÉLY BÖLCSESSÉG LAKOZIK A TESTÜNKBEN, HA EGYSZER ÉSZHEZ TÉRÜNK ÉS RÁÉRZÜNK.

Elizabeth A. Behnke

Mi lenne, ha minden, amire szükséged van ahhoz, hogy a legjobb önmagad légy – elme, test és lélek szintjén –, már megvolna benned? Képzeld el, ha ez a bölcsesség nemcsak az életedre vonatkozó gyógymódokat tartalmazná, hanem megelőző gyakorlatokat is, hogy kevesebb problémával kelljen foglalkoznod. Mennyire más lenne az élet, ha ezt a tudást hasznosítani tudnád, hogy nagyobb lelki békét, jobb fizikai egészséget tapasztalj, és az egyensúly, kiteljesedés és céltudatosság érzetét éld meg? Ebben a könyvben feltárjuk, hogy a csakrarendszer ősi bölcsessége miképp segíthet neked abban, hogy ezt és még ennél is több mindent elérj.

Az ősi szanszkritból származó csakra szó a jelentése szerint „a fény forgó kerekét” jelöli. A csakrarendszer hét fő energiakerékből áll, melyek az energetikai testünket szabályozzák. Őseink intuitív módon értették az energetikai testük, valamint a természet ritmusait és évszakait, és együtt munkálkodtak velük. A jó hír az, hogy ez a tudás és gyakorlat nincs a múltra korlátozva. És modern kori életünkben jobban szükségünk van rá, mint valaha. Elődeinkhez hasonlóan mi is élhetünk összhangban a holdciklusokkal és Természet Anyával, hogy kapcsolódhassunk a természetes bioritmusunkhoz – testünk ciklusaihoz, melyek egészségünket, érzelmeinket és intellektusunkat szabályozzák.

Mai zaklatott és gyakran stresszes világunk csakráink működését érintő negatív hatásai, sokszor veszélyeztetik a fizikai testünket, sőt, néha akár az életünket is. És miközben időt, pénzt és energiát költünk fizikai testünk gondozására, az energetikai testünkön gyakran átsiklik a figyelmünk, és alábecsüljük általános jóllétünkben betöltött fontos szerepét. Ha azt akarjuk, hogy egészségünk a legkedvezőbb legyen, több gondot kell fordítanunk az energetikai testünkre. Miközben a modern orvostudomány számos olyan előrelépést tett, melyek megváltoztatták az életünket, akaratlanul is csökkentette velünk született öngyógyító képességünket.

Sok rendellenesség valójában „rend-ellenességből” származik, avagy az elme, a test és a lélek közötti kapcsolat megszakadásából, melyet az energetikai testben lévő blokkok okoznak. Mind tudjuk, hogy a megelőzés jobb a kezelésnél, és megannyi betegségünk megelőzhető az öngondoskodásunk csakrarendszerével végzett tudatos munkával.

A csakrarendszert 2008-ban, nem sokkal spirituális ébredésemet követően fedeztem fel, és azóta tanulmányozom és működöm együtt az önmagunkról való gondoskodás csakrarendszerével, hogy nagyobb rendet, egyensúlyt és harmóniát hozzon az életembe. Az egyik legnagyobb lecke és tanítás volt, amit valaha kaptam – és a feje tetejére állította az életemet. (Ennek a felébredésnek és az azt követő útnak köszönhetem, hogy a negyvenes éveim elején természetes úton megfogant és megszületett egészséges kisfiam.) Reikimesterként, gyógyítóként, asztrológusként és életvezetési tanácsadóként klienseim százaival osztottam meg ezt a tudást közös munkánk során. Első kézből láttam, milyen pozitív hatást gyakorolt a csakra-öngondoskodás az életükre, segítve őket abban, hogy leküzdjék egészségügyi problémáikat, energikusabbak legyenek, élvezzék a lelki békét, összhangba kerüljenek valódi céljaikkal és nagyobb önbizalmuk legyen. Ennek eredményeképpen képesek voltak a megfelelő embereket magukhoz vonzani, és nehéz helyzetekben pozitív döntéseket hozni. Hihetetlen, hogy a szemtanúja lehettem a gyakorlat erejének.

E könyv segít ezeknek az időtlen tanoknak a hasznosításában, hogy nagyobb egyensúlyt, gyógyulást és harmóniát tapasztalhass meg. A könyv első részében megvizsgáljuk mind a hét fő csakrát, valamint az életedben betöltött funkciójukat. Olyan kristályokat és esszenciális olajokat is meg fogsz ismerni, melyek segítenek az egyes csakrák kinyitásában, és foglalkozunk az istennő-archetípusokkal is, melyek segítenek az egyes csakrák legmagasabb potenciáljának elérésében. Gyakorlatokkal és meditációkkal is ellátlak, egy olyan csakravizualizációs meditációt is beleértve, mely segít az energiaközpontokhoz való kapcsolódásban, majd pedig lépésről lépésre végigvezetlek egy aktiváló meditáción, mely segít megnyitni az egyes csakrákat, hogy szabadon áramolhasson az energiájuk.

A könyv második része a mindennapokban alkalmazható és az évszakokhoz kötött csakra-kiegyensúlyozó gyakorlatokkal is foglalkozik, valamint a gyógymódokon és recepteken kívül szertartásokat, megerősítéseket és meditációkat is tartalmaz. Segítségükkel megtanulod, hogy miképp olvaszd be ezt az időtlen bölcsességet a mindennapi életedbe.

Őszintén remélem, hogy e könyv megírásával segítek neked abban, hogy jobban kapcsolódj önmagadhoz és a természeti világhoz. Ahogy megismered a csakrarendszert és az energiatesttel végzett munkát, a veled született erőt is megtanulod becsülni, ami átalakítja az életedet. Arra bátorítalak, hogy szánj időt a könyvre; szívd magadba az egészet, vezess naplót a meditációk és szertartások során szerzett tapasztalataidról, és újra keresd fel a szükséges fejezeteket. A csakrák benned lakozó mély bölcsességével egészségesebb, boldogabb és harmonikusabb életet tapasztalhatsz majd; képes leszel magadhoz ölelni a valódi esszenciádat; élvezni a szeretteid társaságát; és a természeti világ mellett egy jobb életminőséget is megízlelhetsz majd.

EGY

CSAKRAALAPOK

AHOGY AZ ENERGIA EGY RENDSZEREN KERESZTÜL ÁRAMLIK, MŰKÖDÉSÉVEL SZERVEZI AZ ADOTT RENDSZERT.

Harold Morowitz

Ebben a fejezetben bemutatom neked a csakrák történetét, és segítek a tudásod alapjainak megépítésében. Megismerheted a hét fő csakrát, a csakraenergia-gyógyászattal kapcsolatos számos kulcsfogalmat és kifejezést, valamint azokat az eszközöket, melyeket hasznosíthatsz utazásod kezdetén. Lesz egy praktikus gyakorlat is, mely segít kapcsolódni, és kiértékelni a csakráidat, hogy elkezdhesd megérteni, hogyan állíts helyre bármilyen energetikai egyensúlyhiányt.

MI AZ A CSAKRA?

Ahogy a bevezetésben említettem, a csakra egy szanszkrit szó, melynek jelentése „a fény forgó kereke”. A szanszkrit az Indiában használt ősi védikus nyelv, és a csakra kifejezés először védikus írásokban volt leírva évezredekkel ezelőtt. A Védáknak nevezett ősi szövegekben a csakrákat úgy jellemezték, hogy a nadisszal (a folyó szanszkrit megfelelője) vannak összeköttetésben, mely lehetővé teszi a pránának (szanszkrit kifejezés az életerőre), hogy keresztüláramoljon a testünkön.

Számos ősi spirituális szöveg metaforákat és szimbolizmust használ tanítása részeként. A Védák a fizikai test metaforájaként a szárazföldet használta, a szárazföld különböző részeit a hét fő csakrával azonosította, és a nadist mint az őket összekötő és köztük áramló folyamokat alkalmazta. Annak érdekében, hogy a föld virágozzon, mind a hét földrészt meg kellett öntöznie a szabadon és teljesen akadálymentesen áramló folyóknak.

Ezt a szimbolikát használva az írások azt tanították, hogy annak érdekében, hogy optimális életerőt tapasztaljunk, a legjobb fizikai és érzelmi egészséggel rendelkezzünk, és lendületben legyünk, minden csakrának nyitva kell lennie és forognia kell, így biztosítva az energia számára, hogy szabadon áramoljon a testen keresztül. Ha valamelyik csakra nem a legkedvezőbben működik, azt energetikai egyensúlyhiány vagy blokk követheti, mely fizikai, érzelmi, spirituális és életünket érintő problémákhoz vezet.

Míg az első utalásokat a csakrákra hindu szövegekben találták, addig többek között a buddhista, tibeti, maja, kabbalisztikus és más tanításokban is elismerik a csakrákat, és hasonló rendszerekre hivatkoznak. Az emberiség fejlődése során a jóllétet a hagyományos orvoslás birodalmán kívül is felfedeztük, és sok esetben őseinkhez fordultunk, hogy modern kori problémáinkra ősi megoldásokat keressünk. Népszerűek lettek a szintén Indiából eredő jógához hasonló gyakorlatok, és lassan, de biztosan az öngondoskodás csakrarendszerei is előtérbe kerültek a holisztikus gyógyítás ősi eszközeként.

VALÓS DOLOG A CSAKRAENERGIA?

Sokan lehetnek szkeptikusak az energiagyógyászattal kapcsolatban, és azt gondolhatják, hogy humbug vagy kuruzslás. Most még talán te is kételkedsz egy kicsit az értékességében. Az energiagyógyászatot azonban az alternatív gyógyításon kívül is egyre szélesebb körben gyakorolják, és a modern orvoslásba is beépült. Például az orvosok az energiagyógyászat olyan formáját alkalmazzák a kezelésekben, mint a vibrációs hangenergia vagy az infravörös lézer, egyes kórházak pedig reikit, egy energiagyógyászati gyakorlatot is kínálnak. Ezeket a kezeléseket még néhány egészségbiztosítás is fedezi alternatív kezelésként, ahogy az akupunktúrát is, amely a test bizonyos pontjain elhelyezett vékony tűkkel biztosít gyógyulást, hogy összehangolja az energiát. Amint láthatod, az energiagyógyászat egyre elterjedtebbé válik.

Az energia olyan szó, amellyel sokszor dobálóznak az önsegítés világában. Számos motivációs idézet és néhány vicces mém tárgya, szóval kicsit homályos vagy semmitmondó kifejezésnek tűnhet, azonban ez távol áll az igazságtól. A tudomány az energiát hivatalosan egyrészt „anyagként” definiálja, amely képes változásokat előidézni, másrészt pedig egy fizikai rendszer „munkára” való kapacitásaként. A tudomány elmagyarázza, hogy energiát nem lehet létrehozni vagy megsemmisíteni, csupán átalakítani. A tudomány azt is elmondja, hogy minden, beleértve a széket is, amin ülsz, és valójában a tested is energiából áll.

Ugyanakkor mindegyikünk testét egy folyamatosan változó energiamező veszi körbe. Ahhoz, hogy a testünk és bizonyos aspektusok (például testrészek vagy életterületek) képesek legyenek „üzemelni”, az energiánknak egy bizonyos módon kell működnie. A csakrarendszerünk bevonása céljából, amikor energiáról beszélünk, akkor a pránára (életerőre) gondolunk, ami keresztüláramlik a testünkön, és lehetővé teszi a működésünket.

A HÉT FŐ CSAKRA

A csakrarendszer különböző energiakerekekből álló csatornák hálózata. Miközben több mint száz különböző csakra létezik, hét fő csakra alkotja közülük az energiatestünk alapját. Ezek a gerincalapnál indulnak és a fejtetőig tartanak. E hét csakra mindegyike összefügg a testen belül bizonyos szervekkel, valamint különböző érzelmi, pszichológiai és spirituális állapotokkal is.

Ahogy a következő oldalon láthatod, a gyökércsakra van a gerincalapnál, fölötte pedig a szakrális csakra, ami a köldök alatt körülbelül kétujjnyira található. Ezt követi a napfonatcsakra a hasnál. A mellkasnál a szívcsakra van. Feljebb haladva, a nyaknál van a torokcsakra. A szemöldökök között van a harmadik szem vagy homlokcsakra. Végül a fejtetőn pedig az ennek megfelelően elnevezett koronacsakra található.

HOGYAN ÁRAMLIK AZ ENERGIA?

Testünk és elménk legtöbb funkcióját a központi idegrendszer irányítja, mely az agyunkból és a gerincvelőnkből áll, utóbbi az agy és a test többi része közötti jelek továbbítására szolgál. Az öngondoskodás csakrarendszere azt tanítja nekünk, hogy az energia a gerinc mentén áramlik, és megmutatja az elménk és testünk közötti erőteljes kapcsolatot, valamint az elme fizikai egészségünkben játszott fontos szerepét.

Szusumnának hívják a központi nadit, azt a domináns energiafolyamot, amely átáramlik a testen, végigfut a gerincvelőn és mind a hét csakrán az agyba. A szó a sukhából származik, mely azt jelenti, hogy „örömteli”, és a manából, mely „elmét” jelent. Az elménk aktiválja a paraszimpatikus idegrendszert, mely nélkülözhetetlen az egyensúly és harmónia fenntartásához, valamint a szimpatikus idegrendszerünket is, mely az „üss vagy fuss” válaszreakciót irányítja. A paraszimpatikus idegrendszer mélyen kapcsolódik a csakrarendszerrel, mivel a csakrákkal összefüggő energiapontokon belül helyezkedik el a testben.

Testünk összetett operációs rendszer, azonban egyszerű a célja: a homeosztázis, vagy egy olyan kiegyensúlyozott belső állapot fenntartása, mely lehetővé teszi az optimális működésmódot. Épp ahogy a szimpatikus és a paraszimpatikus idegrendszer együttműködik, hogy szükség esetén segítsen nekünk energetikai mutatványokat végrehajtani, és a harmonikus egyensúly fenntartása érdekében visszaállítsa a békés energetikai állapotokat, más testrészeink szintén azért dolgoznak, hogy fenntartsák a homeosztázist.

Emberi lényként ezen a földön természetes módon tapasztalunk energiablokkokat, stagnálást és egyensúlyhiányt. Ez elkerülhetetlenül hozzátartozik az élethez. Mivel minden rendelkezik energiával, minden és bármi befolyásolhatja az energiánkat pozitív vagy negatív irányba. Az érzelmek és gondolatok is energiából állnak, így amit gondolunk és érzünk, nagy hatással van az energia- és a fizikai testünkre egyaránt.

Ha negatív, elfojtott érzelmeink vagy káros gondolataink, hiedelmeink és emlékeink vannak, azok blokkokkal vagy stagnálással hatnak az energiatestünkre. Ezek forrása lehet egy gyermekkorból származó, régóta fennálló pszichológiai probléma, egy szüleinktől örökölt félelem vagy trauma, egy fontos életesemény vagy csak az, hogy közlekedési dugóban ragadtunk – minden, amit megtapasztalunk, hatással van az energiánkra. Másfelől ez hatással lehet a fizikai egészségünkre, mindenféle betegséget eredményezve. Miközben a modern orvostudomány kétségtelenül alapvetően fontos a jóllétünk tekintetében, gyakran nem foglalkozik a betegség kiváltó okával.

SZAKRÁLIS NŐI ENERGIA

Talán hallottad már, ahogy a szakrális női kifejezésre spirituális fogalomként hivatkoznak, és esetleg egyfajta New Age zsargonként gondolsz rá, vagy olyasmire, ami kizárólag a nőkre vonatkozik. Az az igazság, hogy a szakrális női energiában nincs semmi újdonság. Mindig is létezett, és a különböző kultúrák mindig is elfogadták mindenben, a vallásos és spirituális szövegektől kezdve a művészeten át az irodalomig.

Ahogy a neve sugallja, a szakrális női energia azt képviseli, amire hagyományosan inkább női minőségként gondolnak, például ha valaki gondoskodó, intuitív, empatikus vagy kreatív. Ez az energia inkább a jobb agyféltekével van kapcsolatban (intuíció és érzelmek, gyakran a női jin energiaként hivatkoznak rá), szemben a bal agyféltekével (logika és analízis, gyakran a maszkulin jang energiaként említik). Annak érdekében, hogy mindkettővel kapcsolódjunk, és hasznosítsuk ezt az energiát, olyan lágyabb és táplálóbb tevékenységekkel kell foglalkoznunk, melyek segítenek az intuíciónkhoz és érzelmeinkhez kapcsolódni, valamint támogatják, hogy érezzük a kapcsolódást másokkal, a Föld bolygóval és magával Földanyával.

A szakrális női energia nemtől függetlenül mindegyikünk életében fontos szerepet játszik, és létfontosságú ahhoz, hogy a világ egészséges egészként működjön. Világunknak most nagyobb szüksége van a gondoskodás, együttérzés, empátia és szeretet energiájára, mint valaha. Ahogy mindnyájan felébresztjük ezt magunkban, úgy tudjuk felébreszteni az egész világban is. Használhatjuk a csakra-öngondoskodást arra, hogy a szakrális női energia hasznosítása érdekében figyelmesen kapcsolódjunk a velünk született lényegünkkel.

Annak érdekében, hogy igazán kiegyensúlyozott legyen az egészségi állapotunk, el kell távolítanunk az energetikai és érzelmi mérgeket. Talán azon tűnődsz, hogyan is tesszük ezt, vagy azon, hogy egyáltalán lehetséges-e. A válasz az, hogy könnyebb és szórakoztatóbb, mint gondolnád! Az energiaáramlás fenntartásának ilyen hatásos módjai az egyszerű szokások vagy szertartások. A mindennapi élet gyakran nehéz helyzetek elé állít, így csupán ellensúlyoznunk kell őket olyan szokásokkal vagy szertartásokkal, melyek vagy az energiánkat megőrző megelőző lépésként szolgálnak, vagy a zavaró tényezőket ellenpontozzák, hogy visszabillentsenek bennünket az energetikai egyensúly állapotába.

A KUNDALÍNI ELÉRÉSE

A kundalíni egy szanszkrit kifejezés a születésünk óta a gerinc tövében összetekeredve szunnyadó energiára. Ez a prána forrása. Amikor a kundalíni felébred, az energia széttekeredik és szabadon áramlik a csakrákon keresztül felfelé, egy kiterjesztett tudatállapothoz vagy boldogsághoz vezetve! Ez a csakrákkal végzett munka végső célja: hogy kapcsolódjunk, és felszabadítsuk a tiszta és hatalmas energiát, mellyel mindnyájan együtt születünk, hogy szabadon áramolhasson rajtunk keresztül, és mérhetetlen boldogsághoz vezethessen minket belsőleg (a tudatunkban), és külsőleg (a testünkben és az életünkben). Míg a kundalíni felébresztése lényeges lépést jelent az energetikai gyógyulásunk és spirituális fejlődésünk során, addig a változásokhoz való alkalmazkodás fizikailag, érzelmileg, spirituálisan és energetikailag is felkavaró lehet. Türelmesnek kell lennünk magunkkal, ahogy a csakráink gyógyulásának, a kundalíni elérésének és az új energia integrálásának folyamatán megyünk végig.

MIELŐTT BELEKEZDESZ

Amikor elindulsz a gyógyulás útján, fontos, hogy megfelelő környezetben végezd a szakrális munkát, amely különleges teret igényel, még esetleg oltárt is. Ne feledd, minden az energiáról szól! Ebben a térben fogsz belemerülni a naplózásba, meditálásba és néhány szertartás végrehajtásába, melyek mindegyike hozzájárul a felsőbb éneddel való kapcsolódáshoz.

A SZAKRÁLIS GYÓGYÍTÓ TERED

A szent tered egyszerre fizikai és energetikai, és nélkülözhetetlen a gyógyulásod során. Gondolj rá úgy, mint egyfajta spirituális irodára, olyan térre, ami egyedülálló számodra, amit biztonságosnak és kényelmesnek, békésnek és felemelőnek érzel. Ennek a térnek a létrehozásához nem szükséges egy teljesen új hely. Egyszerűen csak egy olyan teret igényel, ahol kényelmesen lehetsz, és van egy bizonyos mértékű magánszférád. Ez lehet akár egy szoba sarka vagy egy kis zug is. Sétálj körbe otthon, és keress egy olyan helyet, ahol jól érzed magad. És ne feledd, nem kell, hogy eleve szakrális hely legyen – azzá is teheted! Mindig segít, ha a szakrális tér energiáját valahogyan elegyítjük a természettel, így ez a hely lehet egy olyan ablak közelében, ahol természetes fény és friss levegő árad be, vagy esetleg egy erkélyen vagy teraszon, ahol együtt lehetsz az anyatermészet elemeivel (ha az időjárás is engedi!).

Bármilyen helyet válassz is a szakrális tered kialakítására, csakis ennek a munkának a céljaira tedd. Érdemes tisztának, takarosnak és kényelmesnek lennie. A szertartások végrehajtásán kívül itt fogsz írni is meditálni is, ezért kényelmesen le kell tudnod ülni vagy feküdni. Ez jelenthet egy kényelmes széket és íróasztalt, vagy helyezhetsz a földre sok párnát vagy egy babzsákot, hogy meghitt legyen. Mindaddig, amíg a kedvedre van, kreatívan játszhatsz a berendezésekkel.

Az ülő- és íróalkalmatosság elrendezésén kívül szükséged lesz néhány alapvető kellékre: egy erre szánt naplóra és tollra, gyertyákra, egy koppantóra, egy köteg fehér zsályára, egy palo santo pálcára, gyufára vagy öngyújtóra a füstszertartásokhoz, kristályokra és esszenciális olajokra (részletesebben beszélünk róluk, amikor a csakrákat tárgyaljuk).

FÜSTSZERTARTÁS

A zsályaégetés füstölésként ismert, és ezt a rítust az őseink arra használták, hogy segítsen kitisztítani egy térből vagy testből a negatív energiát, vagy hogy egy imát vagy szertartást támogasson. A zsálya egy fás gyógynövény. Mind orvosi, mind konyhai felhasználásának gazdag történelme van, és gyógyító tulajdonságai miatt már évezredek óta világszerte több kultúrában és országban hírnevet szerzett magának.

A füstölés a nemkívánatos energiák kitisztításában és a pozitív energiaáramlás megteremtésében népszerű gyakorlattá vált. Amikor ég a zsálya, negatív ionok kerülnek a levegőbe. Azzal szemben, amit a kifejezés sugall, a negatív ionok valójában növelik a jóllétérzést, és javítják a lelkiállapotunkat, ezzel több pozitivitást hoznak az életünkbe. Mielőtt még bármelyik, a könyvben található rituáléba belevágnál, jelölj ki egy olyan célt, amit szeretnél elérni. Szeretnéd egy helyről, magadból vagy egy tárgyból kitisztítani a negatív energiát? Nagyobb energetikai egyensúlyt vagy nyugalmat akarsz teremteni? Vagy szeretnél ellazulni, és felkészülni egy újabb szertartásra vagy meditációra? Még a füstszertartás elkezdése előtt fogalmazd meg a célt.

1. Zárj be minden ablakot, és bizonyosodj meg róla, hogy egyetlen ventilátor vagy légkondicionáló sincs bekapcsolva.

2. Vegyél néhány mély levegőt, és jelöld ki a célodat.

3. Gyújts meg egy zsályaköteget vagy néhány zsályalevelet a kötegből. Finoman fújj rá.

4. Gyengéden lengesd körbe a zsályát magadon, a tárgyon vagy a térben, amit tisztítasz. Ha egy teret tisztítasz, a zsályát lengesd el a terület minden sarkának irányába a padlótól a mennyezetig, végigjárva az egész teret, és győződj meg róla, hogy minden egyes zugba és résbe jut belőle. A zsálya alatt tarthatsz egy kis csészét vagy tálat, hogy elkapd az izzó darabokat.

5. Miközben a megfelelő helyekre lengeted a zsályát, gondolj újra a célodra, és vizualizáld úgy, ahogy a füstöt látod felszállni a zsályából.

6. Amikor végeztél, kinyithatsz egy ablakot, hogy friss levegőt engedj be.

7. A füstszertartás lezárásaként gyújthatsz egy édes füstölőt vagy gyertyát, diffúzorban porlaszthatsz virágos esszenciális olajat (például jázmint), vagy rózsavizet fújhatsz magad köré vagy a térbe. Ez kellemes és könnyed energiát hoz a megtisztított térbe.

SZENT OLTÁR

A szakrális teredben létrehozhatsz egy személyes oltárt. Sok különböző vallásban és hagyományban használnak oltárokat, és számos istentiszteleti helyen megtalálhatók. Az oltárok azonban túllépik a vallás határait, és valójában a spirituális kapcsolódás erőteljes személyes eszközeiként is egyre népszerűbbek az emberek otthonaiban. Ha úgy döntesz, hogy te is készítesz egyet, az oltárod különleges eszközként fog szolgálni az egyéni spirituális kapcsolódásod és gyógyító utazásod során.

Egy oltárt felállítani valójában egyszerű, mókás és kreatív folyamat. Az oltárként használt fizikai tárgy a rendelkezésedre álló bútoroktól és az otthonod terétől függ. Egy saroktól vagy kis asztaltól kezdve egészen a konyhaszekrényig, pultig, éjjeliszekrényig vagy fali polcig bármi lehet. Nincs olyan, hogy megfelelő vagy nem megfelelő tárgy. Használd azt, ami működik neked az adott térben, és jó érzéssel tölt el.

Amikor eldöntötted, hogy mit fogsz oltárként használni, kiválaszthatod, hogy mit szeretnél rajta elhelyezni. Érdemes a természethez és a négy elemhez kapcsolódó szent tárgyakat az oltárodra helyezni. Lehet gyertya (tűz), füstölő (levegő), homok vagy por (föld), egy bögre víz vagy valamilyen jellegzetes vízi dolog (víz). További bevonható tárgyak a kristályok, növények, szobrok, kagylóhéjak, tollak és így tovább. Ez mindössze néhány példa. Az oltárodra helyezhető eszközöknek és tárgyaknak semmi nem szab határokat. Személyessé teheted, hogy megfelelő legyen számodra.

ÁSVÁNYGYŰJTÉS

A kristályok a Földön talált ásványokból készült kövek vagy kőzetek. Természetes gyógyító energiával rendelkeznek. Rengeteg különféle kristálytípus létezik, melyek eltérő tulajdonságokat kínálnak attól függően, hogy milyen geológiai formációban alakultak ki.

A könyvvel végzett munkánk céljaihoz szükséged lesz néhány kristályra, ideális esetben minden csakrához egyre. (A következő fejezetekben javaslatokat teszek csakrakövekre, de úgy is végezheted, hogy egy csakrához csak egyet használsz.) A csiszolt kövek a legjobbak, mivel – ahogy látod majd – gyakran fogod a kristályokat masszázs vagy meditáció során használni, amihez érdemes inkább éles szélek nélkülieket beszerezni! Erősen javaslom, hogy vásárolj pár kristálypálcát is, például szelenit- vagy kvarcpálcát, mivel több csakránál, valamint általános energia-kiegyensúlyozó munka esetében is alkalmazhatod őket a rituálék és meditációk során.

A kristályok vásárlásának nem létezik helyes vagy helytelen módja, azonban fontos, hogy olyanokat szerezz be, melyekhez valamiképp kötődsz. Ne gondold túl. Olyan egyszerű dolog lehet, mint például hogy tetszik egy bizonyos kő színe vagy alakja. Bár jó móka elmenni kristályokat vásárolni és a kezedbe venni, hogy érezd őket, épp olyan buli lehet, ha a tökéletes kristályokhoz online jutsz hozzá. A kedvenc kristályaim közül néhányat az interneten szereztem be! Nem számít, hol vásároltad a kristályaidat, a biztonság kedvéért tarts egy füstszertartást, hogy megtisztítsd az energiájukat, mielőtt használni kezdenéd őket.

Amikor kiválasztottad az oltárodat és a szent eszközeidet, meg kell tisztítanod őket, mivel, mint tudjuk, mindennek van energiája, és lehetnek bizonyos energiák, amiket nem szeretnél a szakrális teredbe vinni. Használhatod a zsályaköteget, hogy végrehajts egy füstszertartást, ekkor a füstöt a tárgyak körül égeted azzal a szándékkal, hogy megtisztítod őket bármilyen alacsony rezgésű vagy negatív energiától.

EGÉSZSÉGES ELVÁRÁSOK

A hópelyhekhez hasonlóan mindnyájan sokrétűen egyediek vagyunk, és mindnyájan más energetikai helyen találjuk magunkat ma, mint a szomszédunk. Mivel ez a te csakrautazásod, ne feledd, ez a gyógyulásod, kisimulásod és önmagadról való gondoskodásod ösvénye, így számodra egyedi. Légy kedves és türelmes magaddal, miközben végigmész ezen a folyamaton, és ne gondold sikertelennek csak azért, mert nem látsz azonnali fejlődést. Ne feledd, évek energiáját fejted vissza és szerkeszted újra. Egy mérföldkő elérésének nincs helyes vagy helytelen időtartama. Az optimális energetikai jóllétedhez vezető utazásod addig fog tartani, ameddig szükséges.

Ezenkívül ahogy haladunk előre a gyógyulás útján, előfordulhat, hogy az energetikai blokkjaink és egyensúlyhiányunk tisztításához segítségre lesz szükségünk. Legyen az akár egy kézrátétes kezelés egy reikigyógyítótól vagy energiagyógyásztól, vagy egy ülés, ahol az érzelmi kérdéseket beszéljük át egy terapeutával, spirituális tanítóval vagy mentorral, de olykor a segítőkész kéz (vagy fül!) az, amit az univerzum elrendelt számunkra, hogy előrehaladjunk az utunkon. Ezt személyes tapasztalatból mondom, mivel az évek során számos különböző energiagyógyászt látogattam meg, és számtalan ülésen vettem részt. Ez nemcsak a saját személyes gyógyulásom útján segített, hanem arra inspirált, hogy képezzem magam, és én is gyógyítóvá váljak. A gyógyítóim a tanítóimmá váltak, és lehetővé tették, hogy másokat is meggyógyítsak és idővel másokat is gyógyítónak képezzek! Tehát számos gyógyító modalitást ismerek személyes tapasztalatból, sok kezelőt és tanítót, aki támogatást nyújthat és útmutatást adhat az energetikai hangolódásod során. Gyógyulásod útján légy nyitott arra, hogy segítséget kapj, és szánj időt rá, hogy keress egy olyan tapasztalt és jó hírű kezelőt, akivel összhangban érzed magad.

AZ ESSZENCIÁLIS OLAJOK HASZNÁLATA

Az esszenciális olajokat gyakran használják az aromaterápiában, az alternatív gyógyítás egy formájában, amely növényi kivonatokat és illatokat használ, hogy bizonyos betegségeken segítsen, és támogassa a jóllétet. Ezeket az olajokat közvetlenül is be lehet lélegezni, diffúzorban is használhatók vagy a bőrre kenhetők (az olajtól függően közvetlenül vagy hígítva). Különböző olajokat is kombinálhatsz, hogy elkészítsd a saját egyedi olajkeverékedet, ami az én egyik kedvenc módszerem az illóolajokkal végzett munka során.

A könyvben minden egyes csakrához teszek javaslatot valamilyen esszenciális olajra, és kifejtem az olajok tulajdonságait, valamint hogy miért segítik az adott energiaközpontot. Olajkeverékek receptjeivel is fogok szolgálni, melyeket az egyes csakráknál kipróbálhatsz. A kristályokhoz hasonlóan nem szükséges több esszenciális olajat vásárolnod az egyes csakrákhoz – egyszerűen csak kezdj csakránként eggyel.

Ahogyan megismered az egyes csakrákhoz javasolt különböző esszenciális olajokat, figyeld meg, hogy az egyik jobban hív, mint a másik. Azt is észre fogod venni, hogy néhány illóolaj több csakra esetében is működik. Lehetséges, hogy már ismered és kellemesnek tartod némely olaj illatát. Ez biztos jele annak, hogy azok az olajok a javadra válnak! Amennyiben lehetséges, keress egy illóolajokat árusító helyi üzletet, és szimatold meg őket, hogy meglásd, melyiket szereted, vagy melyik tölt el jó érzéssel. Kövesd az orrodat!

A CSAKRÁK ÁLLAPOTÁNAK ELLENŐRZÉSE

Most pedig elérkezett az ideje annak, hogy látogatást tegyél az energiaközpontjaidnál, és lásd, hogyan működnek az energetikai kiegyensúlyozatlanságok azonosítási és gyógyítási folyamatának kezdetén. Kérlek, tudd, hogy a meditatív látogatás azért van, hogy segítsen az energiatestedhez kapcsolódni, és átfogó felülvizsgálatot tegyen a működésével kapcsolatban. Ahogy az egyes csakrák mélyére hatolunk, olyan egyedi meditációkat kapsz, melyek segítenek az adott csakrához kapcsolódni, valamint egyensúlyba hozni és gyógyítani azt. Tekints tehát erre a kezdeti csakralátogatásra úgy, mintha ezzel indulna az energiatesteddel való kapcsolódás és a tudatos munka.

1. Szánj némi csendes időt arra, hogy a szakrális teredben legyél. Füstöld ki a teret, hogy megtisztítsd az energiát (a füstszertartást a 32. oldalon találod.)

2. Keress egy kényelmes ülő vagy fekvő pózt a meditáció idejére (körülbelül 15 perc). Hunyd be a szemed, majd vegyél néhány mély levegőt az orrodon keresztül, hogy segíts az elmének összpontosítani és a szívritmusodnak lecsillapodni.

3. Határozd meg a szándékodat: ez az energetikai testeddel való kapcsolódásodnak a kezdete. Kérj isteni útmutatást, akár Istentől, angyaloktól, az őseidtől, az eltávozott szeretteidtől, akár az univerzumtól, vagy egyszerűen a saját intuíciódtól.

4. A tested „letapogatásának” folyamatát kezdd az egyes csakráknál, a talpadtól indulva felfelé a derekadon át az alhasadig (körülbelül kétujjnyira a köldököd alatt), majd a köldököd körül a törzseden felfelé haladva a mellkasodra, nyakadra, majd pedig a szemöldökeid közötti területre és a homlokodra, a fejtetőddel végezve. Minden egyes csakránál gondolj az adott testrészedre. Próbáld meg a lehető legjobban elkerülni, hogy túlgondold ezt az eljárást, és inkább csak figyeld meg, hogy mit érzékelsz, látsz vagy érzel, miközben végighaladsz a csakrákon. Tedd fel magadnak a kérdést:

• Milyen érzés?

• Mit látok? Láthatsz valamilyen színt, formát vagy képet. Vagy talán egy emlékképet, érzelmet vagy érzést idézel fel.

5. Miután végeztél ezzel a folyamattal, köszönd meg az energiatestednek a kapcsolódást, majd finoman nyisd ki a szemed. Írd le minden megfigyelésedet, amit csak fel tudsz idézni. Ne aggódj, ha nincs értelmük; csak jegyezd fel őket.

6. Gyújts gyertyát, igyál gyógyteát, és szánj némi időt arra, hogy eltöprengj a meditáción, és naplózd a felismeréseidet. Próbáld meg nem elemezni, amiket éreztél, inkább szabadon írj. Következzen néhány felvetés, amit érdemes fontolóra venni:

• Milyen érzéseid vannak általánosságban az energetikai tested állapotával kapcsolatban?

• Könnyednek és szabadon áramlónak érzed, vagy nehéznek és beszűkültnek?

• Hogyan érzik magukat az egyes területek/csakrák?

• Úgy érzed, hogy némelyik kiegyensúlyozatlan vagy valamilyen módon le van zárva?

• Van fizikai feszültség?

Ez a gyakorlat betekintést nyújt az energiatestedbe: hogyan működnek az egyes csakrák, és mely csakráknak lehet szükségük több segítségre. A következőkben mélyebben tárgyaljuk az egyes csakrákat, beleértve azt is, hogy mit irányítanak az egyes csakrák; a kiegyensúlyozatlanság tüneteit; és hogyan nyissuk meg, hozzuk egyensúlyba és gyógyítsuk meg a csakrákat, hogy az energiájuk a legkedvezőbben áramolhasson. Azt is megteheted, hogy előreugrasz a téged leginkább érdeklő csakrákról szóló fejezetekhez, és rögtön azokra a részekre összpontosítasz.